b'\n_START_ARTICLE_\nMaria H\xc3\xb6fl-Riesch\n_START_SECTION_\nKarri\xc3\xa8re\n_START_PARAGRAPH_\nMaria Riesch debuterte i verdenscupen i sesongen 2000/01. Under junior-VM 2001 i Verbier ble hun verdensmester i kombinasjons\xc3\xb8velsen. I tillegg tok hun s\xc3\xb8lv i super-G og bronse i utfor._NEWLINE_Sesongen 2001/02 fortsatte fremgangen. I Tarvisio ble hun juniorverdensmester i super-G, og tok s\xc3\xb8lv i slal\xc3\xa5m. Ssongen 2002/2003 ble hun nummer 14 sammenlagt i utforcupen. Hun vant flere medaljer i junior-VM, denne gang gull i kombinasjonen og bronse i storslal\xc3\xa5m._NEWLINE_Vinteren 2003/2004 var Rieschs til da beste sesong. I Maribor ble hun dobbelt juniorverdensmester (storslal\xc3\xa5m og utfor), og etablerte seg som alpinist i verdenstoppen. I l\xc3\xb8pet av en m\xc3\xa5ned gikk hun til topps i verdenscuprenn i slal\xc3\xa5m, super-G og utfor. Hun endte p\xc3\xa5 tredjeplass i verdenscupen sammenlagt. _NEWLINE_De neste to sesongene slet Riesch med store skadeproblemer, blant annet skulder- og kneskader. Sesongen 2005/06 startet hun bare i seks renn. I sesongen 2006/07 gjorde hun et vellykket comeback ved \xc3\xa5 vinne sesongens f\xc3\xb8rste utforrenn i Lake Louise._NEWLINE_Fremgangen fortsatte, og Riesch endte p\xc3\xa5 3.-plass sammenlagt i verdenscupen 2007/08. Den p\xc3\xa5f\xc3\xb8lgende sesongen ledet hun verdenscupen sammenlagt ved nytt\xc3\xa5rstider, etter blant annet \xc3\xa5 ha vunnet tre slal\xc3\xa5mrenn p\xc3\xa5 rad. _NEWLINE_Maria Riesch ble verdensmester i slal\xc3\xa5m i Val-d\xe2\x80\x99Is\xc3\xa8re i 2009. I samme mesterskap ble hun nr 4 i super-kombinasjon, nr 8 i super-G, nr 10 i utfor og nr 28 i storslal\xc3\xa5m._NEWLINE_Riesch ble olympisk mester i Vancouver i 2010 b\xc3\xa5de i slal\xc3\xa5m og i kombinasjon. Hun var den f\xc3\xb8rste kvinnelige alpinist som plasserte seg blant de ti beste i samtlige fem OL-grener. Maria Riesch ble 30. april 2010 tildelt utmerkelsen Silberne Lorbeerblatt av forbundspresident Horst K\xc3\xb6hler for sine prestasjoner._NEWLINE_VM i Garmisch-Partenkirchen 2011 tok hun bronse i utfor og super-G. I VM i alpint 2013 i Schladming tok hun gull i superkombinasjonen og bronse i utfor._NEWLINE_Hun la opp i 2014. Hun ble k\xc3\xa5ret til \xc3\xa5rets sportskvinne av tyske sportsjournalister b\xc3\xa5de i 2010 og 2014.'